પુત્ર માટે જાત ઘસી નાખનાર આ પિતાની વાર્તા ઘણાને પ્રેરણાદાયી લાગે છે, પણ મને તો ગુસ્સો આવ્યો છે. ભલા આ કહાણી બનાવનારા, બતાવનારા, આખરે કહેવા શું માગે છે? એમાં એ ગરીબ પણ મહાન પિતા લખન દીકરાને ઇન્ટરનેશનલ સ્કૂલમાં મૂકવા માટે મોટું ઘર વેચીને નાના ઘરમાં રહેવા જાય છે. આ નરી દેખાદેખી અને બેવકૂફી નથી? આપણા દેશમાં લાખો બાળકો સરકારી સ્કૂલોમાં જાય છે. જરૂર પડી ત્યાં સાથે મજૂરી પણ કરીને અનેક છોકરા છોકરીઓએ પોતાનું ભવિષ્ય સફળતાભેર ઘડ્યું છે. ધારી લ્યો કે આપણે ત્યાં સરકારી સ્કૂલ અને તેના શિક્ષણનું ધોરણ જોઈને કદાચ લખન જેવા પ્રેમાળ પિતા દીકરાને દાખલ કરતા ખચકાય, પણ શહેરમાં બીજી સારી પણ ઓછી ફી લેતી સ્કૂલો નથી? પણ એ તો દીકરાને એકદમ સારી સ્કૂલમાં અને અહીં સારી એટલે ઇન્ટરનેશનલ સ્કૂલમાં મૂકવાનો આગ્રહ રાખે છે. કોઈ માતા-પિતા પોતાના સંતાનને વર્ષેે લાખોની ફી લેતી સ્કૂલમાં મૂકવા માગે તો એમની મરજી, પણ પરવડવું તો જોઈએને? લખનભાઈ શ્રીમંતોની સ્કૂલો જોઈને પોતાનું ઝૂંપડું બાળતો નથી, પણ વધુ નાના ઝૂંપડામાં રહેવા જાય છે. આ જોઈને તાળીઓ પાડવાની કે એનો કાન આમળવાનો? આ જોઈને ગરીબ કે મિડલક્લાસ પિતાઓને પણ આવો ત્યાગ કરવાની ચાનક ચઢવી જોઈએ?